ଭୁବନେଶ୍ୱର, ଏପ୍ରିଲ ୧୦(ଲୋକାଲ ୱାୟାର): ବାଲୁକା କଳା ମାଧ୍ୟମରେ ସବୁବେଳେ ସଚେତନ କରିଆସୁଥିବା ବିଶ୍ୱପ୍ରସିଦ୍ଧ ବାଲୁକା କଳା ଶିଳ୍ପୀ ତଥା ଓଡ଼ିଶା ଲଳିତ କଳା ଏକାଡେମୀର ସଭାପତି ପଦ୍ମଶ୍ରୀ ସୁଦର୍ଶନ ପଟ୍ଟନାୟକ ଠିକ୍ ରେ ମାସ୍କ ପିନ୍ଧିବା ନେଇ ନିବେଦନ କରିଛନ୍ତି ।
ଏହାକୁ ନେଇ ସେ ଏକ ବାଲୁକା କଳାକୃତି ପ୍ରସ୍ତୁତ କରିଛନ୍ତି । ଗତକାଲି ମୁଖ୍ୟମନ୍ତ୍ରୀଙ୍କ ଜନସାଧାରଣଙ୍କୁ ସମ୍ବୋଧନ ପରେ ଏହି ବାଲୁକା କଳା ଆଜି ଲୋକଙ୍କୁ ଉପରେ ବେଶ୍ ପ୍ରଭାବ ପକାଇବ ।
ମୁଖ୍ୟମନ୍ତ୍ରୀ ଯାହା କହିଥିଲେ, ମାସ୍କକୁ ନାକ ବା ପାଟି ତଳେ ଝୁଲାଇ ନରଖି ଭଲ ଭାବେ ନାକ ଓ ପାଟିକୁ ଘୋଡ଼ାଇ ରଖିବା ।
ସେହିଭଳି ଦୁଇଟି ଚିତ୍ର କରି କେଉଁ ଭଳି ମାସ୍କ ପିନ୍ଧିବେ ସେନେଇ ସମସ୍ତଙ୍କୁ ସଚେତନ କରିଛନ୍ତି । ସମସ୍ତେ ସୁଦର୍ଶନଙ୍କ ଏହି କଥାକୁ ମାନିବା ସହିତ ବାଲୁକା କଳାର ଫଟୋକୁ ସୋସିଆଲ୍ ମିଡିଆରେ ଶେୟାର କରି ଚାଲିଛନ୍ତି ।
ଭୁବନେଶ୍ୱର, ନଭେମ୍ବର ୨୨(ଲୋକାଲ ୱାୟାର): ରାଜ୍ୟ ପର୍ଯ୍ୟଟନ ବିଭାଗ ଦ୍ୱାରା ସାତକୋଶିଆରେ କରାଯାଉଥିବା ଇକୋ ରିଟ୍ରିଟ୍ର ମୁଖ୍ୟ ଆକର୍ଷଣ ସାଜିବ ବଜାନଦୀରେ ବୋଟିଂ ଓ ଦେଓଝର ଜଳପ୍ରପାତ ବୁଲା ।
ସାତକୋଶିଆର ବଡ଼ୁମୂଳଠାରେ ଇକୋ ରିଟ୍ରିଟ୍ ପାଇଁ ବିଳାସପୂର୍ଣ୍ଣ କଟେଜ୍ ପ୍ରସ୍ତୁତ ହେଉଥିବା ବେଳେ ଏହା ଡିସେମ୍ବର ୮ରୁ ଆରମ୍ଭ ହେବ ।
ଏଥିରେ ପର୍ଯ୍ୟଟକ ଦୁଇଟି ବର୍ଗରେ ବୁକିଂ କରିପାରିବେ । ଏଠାରେ ଡୁପ୍ଲେକ୍ସ କଟେଜ୍ ପାଇଁ ୮ ହଜାର ଟଙ୍କା ରହିଥିବା ବେଳେ ରୟାଲ୍ କଟେଜ୍ ପାଇଁ ୧୪ ହଜାର ଟଙ୍କା ରଖାଯାଇଛି ।
ଟୁର୍ ଅପରେଟର, ଟ୍ରାଭେଲ୍ ଏଜେ କିମ୍ବା ରାଜ୍ୟ ପର୍ଯ୍ୟଟନ ବିଭାଗ ୱେବସାଇଟ୍ ମାଧ୍ୟମରେ ଜଣେ ଏଥିପାଇଁ ବୁକିଂ କରିପାରିବ ।
ପ୍ରଥମ ଦିନରେ ପର୍ଯ୍ୟଟକମାନେ କିପରି ଟିକରପଡ଼ା ବନ୍ୟଜନ୍ତୁ ଅଭୟାରଣ୍ୟ ଭିତରେ ନେଚର ଟ୍ରେଲ୍ର ମଜା ନେଇପାରିବେ ସେଥିପାଇଁ ବନ୍ଦୋବସ୍ତ କରାଯାଉଛି । ସେହିପରି କ୍ୟାମ୍ପ୍ ସ୍ଥାନରେ ସାଂସ୍କୃତିକ କାର୍ଯ୍ୟକ୍ରମରେ ଭାଗ ନେବା ସହ ରାତିରେ ମୁକ୍ତାକାଶ ଚଳଚ୍ଚିତ୍ର ପ୍ରଦର୍ଶନୀର ସ୍ମୃତି ସାଉଁଟି ପାରିବେ ।
ଦ୍ୱିତୀୟ ଦିନରେ ପର୍ଯ୍ୟଟକମାନେ ଦେଓଝର ଜଳପ୍ରପାତ ବୁଲି ଦେଖିବା ସହ ଏହାର ବିଶେଷତ୍ୱ ବାବଦରେ ଜାଣିପାରିବେ । କଟକ ଜିଲ୍ଲା ନରସିଂପୁର ବ୍ଲକର ତଳାପୁଞ୍ଜି ଗାଁରେ ଏହି ଜଳପ୍ରପାତ ରହିଛି ।
ଯାହାର ଉଚ୍ଚତା ପାଖାପାଖି ୩୦ ଫୁଟ୍ ହେବ । ଏଠାକୁ ଯିବାକୁ ହେଲେ ପର୍ଯ୍ୟଟକମାନଙ୍କୁ ସବୁଜ ବନାନୀ ଭରା ଜଙ୍ଗଲିଆ ରାସ୍ତାଦେଇ ଯିବାକୁ ପଡ଼ିବ ।
ସେଠାରୁ ପର୍ଯ୍ୟଟକମାନଙ୍କୁ ଚମ୍ପେଶ୍ୱର ମନ୍ଦିର ବୁଲାଇବାକୁ ନିଆଯିବାର ବ୍ୟବସ୍ଥା କରାଯାଉଛି । ଏହି ମନ୍ଦିରରେ ମୁଖ୍ୟ ଦେବତା ଚମ୍ପାନାଥ ଥିବା ବେଳେ ମନ୍ଦିରରେ ରାଧାମାଧବ, ଗଣେଶ, ଜଗନ୍ନାଥ, କାଳୀ ମଧ୍ୟ ପୂଜା ପାଉଛନ୍ତି ।
ମନ୍ଦିରର ପଶ୍ଚିମ ପଟେ ଏକ ପୋଖରୀ ଥିବା ବେଳେ ସେଠାରେ ବହୁତ ସଂଖ୍ୟାରେ କଇଁଛ ରହନ୍ତି । ଜଣେ ଚାହିଁଲେ ଏହି ଟ୍ରେକରେ କଇଁଛମାନଙ୍କୁ ବି ଖାଇବାକୁ ଦେଇପାରିବ ।
ସାତକୋଶିଆ ସ୍ଥିତ ଇକୋ ରିଟ୍ରିଟରେ ପର୍ଯ୍ୟଟକଙ୍କୁ ମହାନଦୀରେ ବୋଟିଂ ସାଙ୍ଗକୁ ଘଞ୍ଚ ଜଙ୍ଗଲରେ ଧ୍ୟାନ, ଯୋଗ ଓ ଜୁମ୍ବା କରିବାର ସୁଯୋଗ ମିଳିବ ।
ଏସବୁ ସାଙ୍ଗକୁ ବିଳାସପୂର୍ଣ୍ଣ ଟେଣ୍ଟରେ ରହଣି ଓ ଦେଶୀ, ବିଦେଶୀ ଖାଦ୍ୟର ସମ୍ଭାର ନିଶ୍ଚିତ ଭାବେ ସାତକୋଶିଆ ପ୍ରତି ପର୍ଯ୍ୟଟକଙ୍କ ଦୃଷ୍ଟି ଆକର୍ଷଣ କରିବ ।
ଭୁବନେଶ୍ୱର, ନଭେମ୍ବର ୨୨(ଲୋକାଲ ୱାୟାର): ଗତବର୍ଷ ଭଳି ଚଳିତ ବର୍ଷ ମଧ୍ୟ ରାଜ୍ୟ ପର୍ଯ୍ୟଟନ ବିଭାଗ ପକ୍ଷରୁ ଚନ୍ଦ୍ରଭାଗା ବେଳାଭୂମିରେ ଇକୋ ରିଟ୍ରିଟ୍ ଆୟୋଜିତ ହେବ ।
ଡିସେମ୍ବର ୮ରୁ ହେବାକୁ ଥିବା ଏହି କାର୍ଯ୍ୟକ୍ରମରେ ଚଳିତ ବର୍ଷ ଯେଉଁ ପର୍ଯ୍ୟଟକମାନେ ବୁକିଂ କରିବେ ସେମାନଙ୍କୁ ଭୁବନେଶ୍ୱର ପାନ୍ଥ ନିବାସରୁ ସ୍ୱତନ୍ତ୍ର ଗାଡ଼ିରେ କ୍ୟାମ୍ପକୁ ନିଆଯିବାର ବନ୍ଦୋବସ୍ତ କରାଯାଉଛି ।
ଏହି ସମୟରେ ପର୍ଯ୍ୟଟକ କିପରି କୋଭିଡ ନିୟମର ପାଳନ କରିବେ ସେ ଦିଗରେ ବିଭାଗ ସମସ୍ତ ପ୍ରକାର ପ୍ରତିଷେଧକ ବ୍ୟବସ୍ଥା ଗ୍ରହଣ କରୁଛି ।
ଏଠାରେ ଜଣେ ପର୍ଯ୍ୟଟକ ଗୋଟିଏ ରାତି ଦୁଇ ଦିନ ବା ଦୁଇ ରାତି ୩ ଦିନ ପାଇଁ ଦୁଇଟି ପ୍ୟାକେଜରେ ବୁକିଂ କରିପାରିବ । ଏଥିପାଇଁ ଭିନ୍ନ ଭିନ୍ନ ପ୍ୟାକେଜ୍ ରହିଛି ।
ଡୁପ୍ଲେକ୍ସ କଟେଜ୍ ପାଇଁ ୯୦୦୦(୨ ଜଣ) ଟଙ୍କା ରଖାଯାଇଥିବା ବେଳେ ପ୍ରିମିୟମ୍ କଟେଜ୍ (୨ଜଣ) ପାଇଁ ୧୧ହଜାର ୫୦୦ ଟଙ୍କା, ରୟାଲ୍ କଟେଜ ପାଇଁ ୧୫ ହଜାର ଟଙ୍କା, ପ୍ରେସିଡେନ୍ସିଆଲ୍ ସୁଇଟ୍ ପାଇଁ ୨୫ ହଜାର ଟଙ୍କା ରଖାଯାଇଛି ।
ଚନ୍ଦ୍ରଭାଗା ସ୍ଥିତ ଇକେ ରିଟ୍ରିଟରେ ଜଣେ ପର୍ଯ୍ୟଟକ ସାଂସ୍କୃତିକ କାର୍ଯ୍ୟକ୍ରମ ସାଙ୍ଗକୁ ମୁକ୍ତାକାଶ ଚଳଚ୍ଚିତ୍ର ପ୍ରଦର୍ଶନୀର ମଜା ନେଇପାରିବ । ସେହିପରି ବେଳାଭୂମିରେ ଯୋଗ, ଜୁମ୍ବା ଓ ଧ୍ୟାନ କରିପାରିବ ।
ପରଦିନ ସକାଳେ ସର୍ଫିଂ ସହ ବାଲୁଖଣ୍ଡ ଅଭୟାରଣ୍ୟ ଭିତରେ ପରିବେଶ ପଦଯାତ୍ରା କରିପାରିବ । ପାଖ ଧୀବର ଗାଁକୁ ଯାଇ ସ୍ଥାନୀୟ ଲୋକଙ୍କ ସହ କଥାବାର୍ତ୍ତା କରିବା ସହ ଗ୍ରାମୀଣ ପର୍ଯ୍ୟଟନର ମଜା ବି ନେଇ ପାରିବ ।
ଦୁଇଦିନ ୩ ରାତି ପ୍ୟାକେଜ୍ ଅନ୍ତର୍ଭୁକ୍ତ ପର୍ଯ୍ୟଟକ ଏଥିରେ ସାଇଟ ସିଂ କରିବାର ନିଆରା ଅନୁଭୂତି ସାଉଁଟି ପାରିବେ ।
କୋଣାର୍କ ସୂର୍ଯ୍ୟ ମନ୍ଦିର, କୋଣାର୍କ ସ୍ଥିତ ସଂଗ୍ରହାଳୟ, ରଘୁରାଜପୁର ପଟ୍ଟଚିତ୍ର ଗାଁ ବୁଲିବା ସହ ନିଜ ପାଇଁ ବିଭିନ୍ନ ପ୍ରକାର ସୋଭେନିୟର କିଣିପାରିବେ ।
ସେମାନେ ଏଟିଭି ରାଇଡ, ରାଇଫଲ୍ ସୁଟିଂ, ଆର୍ଚ୍ଚେରୀ, ବିଚ୍ ଭଲିବଲ୍, ଜେଟ୍ ସ୍କି, ବାନାନା ରାଇଡ, ସ୍ପିଡ ବୋଡ ସାଙ୍ଗକୁ ସର୍ଫିଂର କୌଶଳ ବାବଦରେ ଅଳ୍ପ ବହୁତ ଜାଣିପାରିବେ ।
ପର୍ଯ୍ୟଟକ ଚାହିଁଲେ ଗାଇଡେଡ ବାଇସାଇକେଲ୍ ଟୁରର ମଜା ବି ନେଇ ପାରିବେ । ଏଥିରେ ଅନେକ ଜଳକ୍ରୀଡ଼ାକୁ ପର୍ଯ୍ୟଟକଙ୍କ ପାଇଁ ମାଗଣା ରଖାଯାଇଥିବା ବେଳେ ଅଳ୍ପ କିଛି ପାଇଁ ଦେୟ ଦେବାକୁ ପଡ଼ିବ ।
ଭୁବନେଶ୍ୱର, ଅକ୍ଟୋବର ୧୫(ଲୋକାଲ ୱାୟାର): କରୋନା ଯୋଗୁଁ ବନ୍ଦ ରହିଥିବା ରାଜ୍ୟ ପର୍ଯ୍ୟଟନ ବିଭବଗୁଡ଼ିକ ନିକଟରେ ଖୋଲିଛି ।
ଅକ୍ଟୋବର ୧ରୁ ଏସବୁ ସାଧାରଣ ଲୋକଙ୍କ ପାଇଁ ଖୋଲିଥିବା ବେଳେ ସମସ୍ତ କରୋନା କଟକଣା ଓ ନିୟମର କଡ଼ାକଡ଼ି ପାଳନ କରାଯାଉଛି ।
ପର୍ଯ୍ୟଟକଙ୍କୁ ସୁରକ୍ଷା ଦେବା ପାଇଁ ଆଗରୁ ଆଇଆଇଟିଟିଏମ୍, ବନ ବିଭାଗର ୱାଇଲ୍ଡ ଲାଇଫ୍ ୱିଙ୍ଗ ମିଶି ତାଲିମ ନେଇଥିଲେ ।
ଏବେ ରାଜ୍ୟ ପର୍ଯ୍ୟଟନ ବିଭାଗ ଗ୍ରାମୀଣ ପର୍ଯ୍ୟଟନ ସ୍ଥଳଗୁଡ଼ିକର ପ୍ରଚାର କରିବା ପାଇଁ ଓଡ଼ିଶା ବାଏ ରୋଡ୍ ଶୀର୍ଷକ ଏକ କ୍ୟାମ୍ପେନ୍ ଆରମ୍ଭ କରିଛି ।
ଗତ କିଛି ଦିନ ହେବ ଏନେଇ ବିଭିନ୍ନ ପରିବେଶ ପର୍ଯ୍ୟଟନ ସ୍ଥଳଗୁଡିକ, ସେଠାକୁ ସଂଲଗ୍ନ ରାସ୍ତା, ସ୍ଥାନୀୟ ଖାଦ୍ୟ ଓ ଜାତୀୟ ରାଜପଥ ଗୁଡ଼ିକର ପ୍ରଚାର କରାଯାଉଛି ।
ମହାନଦୀରେ କାଏକିଂଃ ନୈସର୍ଗିକ ଶୋଭାରାଜିରେ ଭରପୁର ଓଡ଼ିଶାର ସବୁଠାରୁ ଆକର୍ଷଣୀୟ ନଦୀ ଶଯ୍ୟା ହେଉଛି ମହାନଦୀ ।
ଯିଏ ଦେଖିଛି ସିଏ ଜାଣିଛି । ରାଜ୍ୟ ପର୍ଯ୍ୟଟନ ବିଭାଗ ପକ୍ଷରୁ ଆରମ୍ଭ ହୋଇଥିବା 'ଓଡ଼ିଶା ବାଏ ରୋଡ'ରେ ଏନେଇ ଅନେକ ପ୍ରଚାର କରାଯାଉଛି ।
ସାଧାରଣତଃ ସ୍ଥାନୀୟ ଖାଦ୍ୟକୁ ଭଲ କରି ଚାଖିବା, ରାସ୍ତାରେ ଗଲାବେଳେ ଗ୍ରାମୀଣ ପର୍ଯ୍ୟଟନକୁ ମନଭରି ଉପଭୋଗ କରିବା, ଅନୁସନ୍ଧିତ୍ସୁ ମନରେ ତାହାର ଭାବାବେଗକୁ ରୋମନ୍ଥନ କରିବା, ତା'ର ଇତିହାସକୁ ବଖାଣିବା ସହ ମହାନଦୀ ପଠାରେ ଶୋଇ ପ୍ରକୃତିକୁ ଅନୁଭବ କରିବାର ରୋମାଞ୍ଚକର ଅନୁଭୂତି କେବଳ ଜଣେ ରାଜ୍ୟର ରାଜପଥ ଦେଇ ଗଲେ ହିଁ ପାଇ ପାରିବ ।
ବିଶେଷ କରି ମହାନଦୀ ଦେଇ ଆଠଗଡ଼ରୁ କଟକ ଜଣେ କାୟକିଂ କରି ଏହାର ମଜା ନେଇ ପାରିବ ।
ଡେରାସ୍ ସମେତ ୨୦ ସ୍ଥାନରେ ବୋଟିଂଃ ପୋଷ୍ଟ ଲକଡାଉନ୍ ସମୟରେ ପର୍ଯ୍ୟଟକଙ୍କୁ ଓଡ଼ିଶା ପ୍ରତି ଆକୃଷ୍ଟ କରିବା ପାଇଁ ବିଭିନ୍ନ ପରିବେଶ ପର୍ଯ୍ୟଟନ ସ୍ଥଳୀଗୁଡିକରେ ବୋଟିଂ ସୁବିଧା ଆରମ୍ଭ କରାଯାଇଛି ।
୨୦୧୬ରୁ ୨୦୧୦ ଭିତରେ ରାଜ୍ୟର ୨୦ଟି ସ୍ଥାନରେ ପର୍ଯ୍ୟଟକଙ୍କ ପାଇଁ ଏହି ସୁବିଧା କରାଯାଇଥିବା ବେଳେ ନିକଟ ଭବିଷ୍ୟତରେ ଏହାହିଁ ହେବ ଆକର୍ଷଣର କେନ୍ଦ୍ରବିନ୍ଦୁ ।
ଡେବ୍ରିଗଡ, ହୀରାକୁଦ ଜଳଭଣ୍ଡାର, ଭିତରକନିକା, ସାତକୋଶିଆ, ବାଲେଶ୍ୱରର ଋଷିଆ, ବିଚିତ୍ରପୁର, ଚିଲିକା ହ୍ରଦ, ସରାଫଗଡ, ମାଲକାନଗିରିର ଚିତ୍ରକୋଣ୍ଡା, ସୀତାଗୁଡ଼ା ଜଳଭଣ୍ଡାର ଆଦିରେ ଏହି ସୁବିଧା କରାଯାଇଛି ।
ଏହାଛଡ଼ା ପର୍ଯ୍ୟଟକଙ୍କ ସୁବିଧା ପାଇଁ ସେଠାରେ ଲାଇଫଜ୍ୟାକେଟ୍ ଓ ସମସ୍ତ ଆନୁସଙ୍ଗିକ ସୁବିଧା କରାଯାଇଛି । ସେହିପରି ଗତବର୍ଷଠାରୁ ଚନ୍ଦକାର ଡେରାସଠାରେ ପର୍ଯ୍ୟଟକଙ୍କ ପାଇଁ ବୋଟିଂ ସୁବିଧା କରାଯାଇଛି ।
ସ୍ଥାନୀୟ ଲୋକଙ୍କୁ କର୍ମନିଯୁକ୍ତିଃ ବର୍ତ୍ତମାନ ରାଜ୍ୟରେ ୪୭ଟି ପରିବେଶ ପର୍ଯ୍ୟଟନ ସ୍ଥଳୀ ଥିବା ବେଳେ ଏସବୁରେ ୩୩୩ଟି ରୁମ୍ ରହିଛି ।
ଯେଉଁଠାରେ ୧୦୧୦ ଜଣଙ୍କ ପାଇଁ ରହିବା ସବୁଧା ରହିଛି । ବିଚିତ୍ରପୁର, କୁମାରୀ, ଶିମିଳିପାଳର ଗୁଡ଼ଗୁଡ଼ିଆ, କନ୍ଧମାଳର ମଣ୍ଡାଶୂର ଆଦି ପରିବେଶ ପର୍ଯ୍ୟଟନ ସ୍ଥଳୀରେ ୧୯ଟି ନୂଆ ରୁମ୍ ଯୋଡ଼ାଯାଇଛି ।
ଏସବୁ ପରିବେଶ ପର୍ଯ୍ୟଟନ ସ୍ଥଳୀଗୁଡ଼ିକ ଗ୍ରାମୀଣ ଅର୍ଥନୀତିକୁ ବିକାଶ କରିବା ଦିଗରେ ବେଶ ସହାୟକ ହେବା ସହ ସ୍ଥାନୀୟ ଲୋକଙ୍କୁ କର୍ମନିଯୁକ୍ତି ମିଳୁଛି ।
କାରଣ ଏଠାରେ ସ୍ୱୟଂ ସେବକ ଗୋଷ୍ଠୀଗୁଡ଼ିକର ମହିଳା ଓ ପୁରୁଷ କର୍ମକର୍ତ୍ତାମନେ କାମ କରିବାର ସୁଯୋଗ ପାଉଛନ୍ତି । ରାଜ୍ୟର ପ୍ରାୟ ୬୦୦ରୁ ଅଧିକ ଗୋଷ୍ଠୀ ସଦସ୍ୟ ଏବେ ଏସବୁ ପରିବେଶ ପର୍ଯ୍ୟଟନ ସ୍ଥଳୀରେ କାମ କରୁଛନ୍ତି ।
ଭୁବନେଶ୍ୱର, ମେ ୨୮(ଲୋକାଲ ୱାୟାର): ଖୁବ୍ ଶୀଘ୍ର ରାଜ୍ୟରେ ପର୍ଯ୍ୟଟକମାନଙ୍କ ପାଇଁ ବିଭିନ୍ନ ପର୍ଯ୍ୟଟନସ୍ଥଳୀରେ 'ଡେ କ୍ରୁଜ୍' ବ୍ୟବସ୍ଥା ଆରମ୍ଭ ହେବ ବୋଲି ରାଜ୍ୟ ପପର୍ଯ୍ୟଟନ ବିଭାଗର ଜଣେ ଅଧିକାରୀ ଗୁରୁବାର କହିଛନ୍ତି ।
ଏଥିପାଇଁ ରାଜ୍ୟ ପର୍ଯ୍ୟଟନ ବିଭାଗ ଆଜିଠାରୁ ଦରଖାସ୍ତ ଆହ୍ୱାନ କରିଛି । ବିଶେଷ କରି ଚିଲିକା, ମହାନଦୀ, ଭିତରକନିକା, ସାତକୋଶିଆ ଗଣ୍ଡ ଓ ହୀରାକୁଦ ଡ୍ୟାମରେ ଏହି ସୁବିଧା ଉପଲବ୍ଧ ହେବ ।
ଏହା ଦ୍ୱାରା ପର୍ଯ୍ୟଟକ ଓଡ଼ିଶା ପ୍ରତି ମୁହାଁଇବେ ବୋଲି ପର୍ଯ୍ୟଟନ ବିଭାଗ ଆଶାବାଦୀ ରହିଛି ।
ରାଜ୍ୟ ପର୍ଯ୍ୟଟନ ବିଭାଗର ଏହି ପୋଷ୍ଟ ଲକ୍ ଡାଉନ୍ ପରବର୍ତ୍ତୀ ଯୋଜନା ଦ୍ୱାରା କେବଳ ପର୍ଯ୍ୟଟକଙ୍କ ମନୋରଞ୍ଜନ ହେବନି ବରଂ ଏହାଦ୍ୱାରା ରାଜ୍ୟର ଅର୍ଥନୀତି ଓ ହୋଟେଲ ଶିଳ୍ପ, ସ୍ଥାନୀୟ ଲୋକ ବେଶ ଉପକୃତ ହେବେ ।
ଏ ବାବଦରେ ପର୍ଯ୍ୟଟନ ବିଭାଗ ସଚିବ ବିଶାଲ କୁମାର ଦେବ କହିଛନ୍ତି, କରୋନା ପରେ ଅର୍ଥାତ୍ ପୋଷ୍ଟ ଲକ୍ ଡାଉନ୍ ପରବର୍ତ୍ତୀ ସମୟରେ ଆମର ଟାର୍ଗେଟ୍ ହେଲେ ଦେଶୀୟ ପର୍ଯ୍ୟଟକ ।
ଏମାନଙ୍କୁ ଓଡ଼ିଶା ପ୍ରତି ଆକୃଷ୍ଟ କରିବା ପାଇଁ ଆମେ ଅନେକ ଗୁଡ଼ିଏ ଯୋଜନା କରୁଛୁ । କୋଲକାତା ଓ ବନାରସ୍ ଭଳି ଓଡ଼ିଶାରେ ମଧ୍ୟ ଖୁବ୍ଶୀଘ୍ର ରିଭର୍ କ୍ରୁଜ୍ ଚଳାଇବାକୁ ଆମେ ଚିନ୍ତା କରୁଛୁ । ପର୍ଯ୍ୟଟନ ନୀତି-୨୦୨୦ରେ ଏନେଇ ବିସ୍ତୃତ ଯୋଜନା ରହିଛି ।
ସେ ଆହୁରି ମଧ୍ୟ କହିଛନ୍ତି, ଆମ ରାଜ୍ୟରେ ୪୮୨ କିଲୋମିଟରର ବିସ୍ତୀର୍ଣ୍ଣ ସମୁଦ୍ର ବେଳାଭୂମି ରହିଛି । ଏଥିସହ ୫ଟି ମୁଖ୍ୟ ନଦୀ, ଜଳଭଣ୍ଡାର ଓ ଅନ୍ୟ ୱାଟରବଡି ରହିଛି । ଯେଉଁଥିରେ ପର୍ଯ୍ୟଟନର ବିକାଶ ପାଇଁ ଭରପୂର ସୁଯୋଗ ରହିଛି ।
ଏଥିପାଇଁ ଆମେ ବିଭିନ୍ନ ଛୋଟ ବଡ଼ ନିବେଶକଙ୍କ ଠାରୁ ସେମାନଙ୍କ ପ୍ରସ୍ତାବିତ ପ୍ରକଳ୍ପ ରିପୋର୍ଟ ମାଗିଛୁ । ୱାଟର ସ୍ପୋର୍ଟସ୍, ଆଡଭେଞ୍ଚର ସ୍ପୋର୍ଟସ୍, ହାଉସ୍ ବୋଟ, କ୍ରୁଜ୍ ଟୁରିଜିମ୍ ପ୍ରୋଜେକ୍ଟ, ଆକ୍ୱାରିୟମ୍, ଆକ୍ୱା ପାର୍କ ଭଳି ପ୍ରକଳ୍ପକୁ ଆମେ ଏଥିରେ ଗୁରୁତ୍ୱ ଦେବୁ ।
ଯେହେତୁ ରାଜ୍ୟ ସରକାର ଓଡ଼ିଶା ବୋଟ୍ ରୁଲ୍ ୨୦୧୭ ପ୍ରଣୟନ କରି ସାରିଛନ୍ତି ତେଣୁ କ୍ରୁଜ୍ ଭେସେଲ୍, କ୍ରୁଜ୍ ଟର୍ମିନାଲ୍ ଭଳି ପ୍ରକଳ୍ପ ପାଇଁ ମଧ୍ୟ ଜଣେ ଆବେଦନ କରିପାରିବେ ।
ଏଥିପାଇଁ ଜୁନ୍ ୨୪ ତାରିଖ ଯାଏଁ ସମୟ ରହିଛି । ପର୍ଯ୍ୟଟନ ବିଭାଗ ନିଜ ଟ୍ୱିଟର ପେଜ୍ ରେ ମଧ୍ୟ ଏ ସମ୍ପର୍କରେ ବିସ୍ତୃତ ସୂଚନା ଦେଇଛି । ତେଣୁ ଜଣେ ଚାହିଁଲେ ସେଠାରୁ ଏ ସମ୍ପର୍କରେ ଅବଗତ ହୋଇ ପାରିବ ।
ପ୍ରାଥମିକ ପର୍ଯ୍ୟାୟରେ ମହାନଦୀରେ ଏହି ବ୍ୟବସ୍ଥା ଆରମ୍ଭ ହେବ । ଧୀରେ ଧୀରେ ଏହାକୁ ଚିଲିକା, ଭିତରକନିକା ଓ ସାତକୋଶିଆରେ ଚଳାଇବାକୁ ବିଭାଗ ଯୋଜନା କରୁଛି ।
ଏହାଛଡ଼ା ଆଗାମୀ ଦିନରେ ଆମେ ପୁଣିଥରେ ରାଜ୍ୟରେ ସର୍ଫିଂ ଫେଷ୍ଟିଭାଲ ଆରମ୍ଭ କରିବାକୁ ଚିନ୍ତା କରୁଛୁ । ଓଡ଼ିଶାରେ କର୍ପୋରେଟ ହାଉସ୍ ମାନଙ୍କୁ ଆକୃଷ୍ଟ କରିବା ପାଇଁ ଦୁଇଟି ଗୋଲ୍ଫ କୋର୍ସ ମଧ୍ୟ ତିଆରି କରାଯିବାକୁ ଯୋଜନା ରଖାଯାଇଛି ।
୧୧୬୫ ବର୍ଗ କିଲୋମିଟର ପରିବ୍ୟାପ୍ତ ଚିଲିକାରେ ପାଖାପାଖି ୨୫ଟି ଛୋଟ ବଡ଼ ଦ୍ୱୀପ ରହିଛି ।
ଏହାକୁ ନେଇ ବିଶ୍ୱ ଦରବାରରେ ପହଞ୍ଚାଇବା ପାଇଁ ବିଭାଗ ଏଯାଏଁ କୌଣସି ବିଧିବଦ୍ଧ ଯୋଜନା କରିନାହିଁ ।
ବିଶେଷ କରି ଭିତ୍ତିଭୂମିର ଅଭାବ ଯୋଗୁଁ ଏସବୁ ସମ୍ଭବ ହୋଇ ପାରିନି । ତେଣୁ ୨୦୧୭ ମସିହାରୁ ରିଭର କ୍ରୁଜ୍ ଯୋଜନା କରାଯାଉଥିଲେ ବି ତାହା ଫଳପ୍ରଦ ହୋଇ ପାରିନି ।
ଏବେ ରାଜ୍ୟ ପର୍ଯ୍ୟଟନ ବିଭାଗ ଓ ଜଙ୍ଗଲ ଓ ପରିବେଶ ବିଭାଗର ମିଳିତ ସହଯୋଗରେ ଏହି ଯୋଜନା କାର୍ଯ୍ୟକାରୀ ହେବ ।
ଜଙ୍ଗଲ ବିଭାଗର ଜଣେ ବରିଷ୍ଠ ଅଧିକାରୀଙ୍କ କହିବା ଅନୁସାରେ ଆଇପିଓ ଗ୍ଲୋବାଲ୍ ନାମକ ସଂସ୍ଥା ଚିଲିକାର ବିକାଶ ପାଇଁ ୭୫୭ କୋଟି ଟଙ୍କାର ଏକ ପ୍ରକଳ୍ପ ଦେଇଥିଲା ।
ଯେଉଁଥିରେ ଚିଲିକାରେ ୧୦ଟି ମୁଖ୍ୟ ପ୍ରକଳ୍ପ କରାଯାଇ ପର୍ଯ୍ୟଟକଙ୍କୁ ଆକୃଷ୍ଟ କରିବାର ଯୋଜନା ଥିଲା ।
ରିଭର୍ କ୍ରୁଜ୍ କୁ ଛାଡ଼ିଦେଲେ ସେଠାରେ ବିଳାସପୂର୍ଣ୍ଣ ହୋଟେଲ ନିର୍ମାଣ କରାଯିବାର ଯୋଜନା ରହିଥିଲା ।
ଏକ ଆଇକନିକ ଟାୱାର ସହ ସାତପଡ଼ାରେ ଡବଡ୍ ଫ୍ଲାଗସିପ୍ ପ୍ରୋଜେକ୍ଟ କରିବାକୁ ଏଥିରେ ଯୋଜନା ରହିଥିଲା ।
ଏଥିସହ ଫରେଷ୍ଟ ନେଚର ଟ୍ରେଲ୍, ଟ୍ରି ୱାକ ଓ ହର୍ଡଲ୍ ଟ୍ରେଲ୍ ଭଳି କାର୍ଯ୍ୟକ୍ରମ ରଖାଯାଇଥିଲା । ମଙ୍ଗଳାଯୋଡ଼ି ସ୍ଥିତ ଧାନୀ ଜଙ୍ଗଲରେ ଏଭଳି ପ୍ରକଳ୍ପ କରାଯିବାର ଥିଲା । ସେସବୁ ଏବେ ସଫଳ ହେବ ବୋଲି ସେ ଆଶା କରିଛନ୍ତି ।
ଭୁବନେଶ୍ୱର, ମେ ୨୬(ଲୋକାଲ ୱାୟାର): ସମୁଦ୍ର ହେଉକି, କିତ୍ତିୀରାଜି । ବଣ ପାହାଡ଼ ଘେରା ୪ ଥାକିଆ ରାସ୍ତା ହେଉ କି ବିସ୍ତୀର୍ଣ୍ଣ ଜଳରାଶି ।
ମନ ଖୋଜୁଥାଏ ସବୁବେଳେ କିଛି ନୂଆ ଦେଖିବାକୁ । କିଛି ନୂଆ ଖୋଜିବାକୁ । ନୂଆ ଅନୁଭୂତି ସାଉଁଟିବାକୁ ।
ମନ ଭିତରେ ଥିବା ଏହି ଅନ୍ତର୍ନିହିତ ଅନୁସନ୍ଧିସ୍ନୁ ଇଚ୍ଛା ହିଁ ତାକୁ ଆଖ୍ୟା ଦିଏ ପର୍ଯ୍ୟଟକର ।
ଆପଣ ଯଦି ବାସ୍ତବିକ ଏମିତି ମନ ନେଇ କିଛି ନୂଆ ଜାଗା ଖୋଜିବାକୁ ଚାହୁଁଛନ୍ତି, ତେବେ ଆପଣଙ୍କୁ କରୋନାର ଲକ୍ ଡାଉନ ପରେ ବଦଳାଇବାକୁ ପଡ଼ିବ ଭ୍ରମଣର ପରିଭାଷା ।
ଯାହାକି ଚିରାଚରିତ ସମୁଦ୍ର ବେଳାଭୂମି କି ପରିବେଶ ପର୍ଯ୍ୟଟନ ଭିତରେ ସୀମିତ ନୁହେଁ । ବରଂ ତାଠାରୁ ଢେର ଊଦ୍ଧ୍ୱର୍ରେ ।
ପର୍ଯ୍ୟଟନର ଏଭଳି ଏକ ନୂଆଦିଗ ହେଉଛି ହାଇୱେ ଟୁରିଜିମ୍ । ପାଠକଙ୍କୁ ପର୍ଯ୍ୟଟନର ଏହି ନୂଆ ଦିଗ ସହ ପରିଚୟ କରାଇବା ପାଇଁ ଆମେ ଚଳିତ ଥର ଏନଏଚ୍ ୧୬ ବା ଜାତୀୟ ରାଜପଥ ୧୬ ଉପରେ ଫୋକସ୍ କରୁଛୁ ।
ମେ' ୩୧ । ସରି ସରି ଆସୁଛି ଲକ୍ ଡାଉନ୍ ସମୟ । ଯଦିଓ ସବୁକିଛି କୋହଳ ନ ହୁଏ ତଥାପି କିଛି ସ୍ଥାନକୁ ଯିବାର ଅବକାଶ ତ ନିଶ୍ଚିତ ଭାବେ ଜୁଟିବ ।
ଲୋକଙ୍କ ସହ ମିଶିବା, ରାସ୍ତାକଡ଼ ଖାଇବାର ସ୍ୱାଦ ଚାଖି ନ ହେଲେ ବି ପ୍ରକୃତିର ମନୋରମ ଦୃଶ୍ୟକୁ ମନଭରି ଦେଖିହେବ ।
ଜାତୀୟ ରାଜପଥର କଳା ମିଚି ମିଚି ପିଚୁ ରାସ୍ତାରେ ଗଲା ବେଳେ ଟିକେ ଗାଡ଼ିର ଚକା ଖସାଇ କୌଣସି ଏକ ଗାଁ ଭିତରକୁ ପଶିହେବ । ଦୀର୍ଘଦିନ ଧରି ଲକ୍ ଡାଉନର ବନ୍ଦ ଦରଜା ଭିତରେ ରହିଥିବା ମନକୁ ମିଳିବ ଟିକେ ଆଶ୍ୱସ୍ତି ।
ଏମିତି ଟିକେ ନିରୋଳା ଓ ଅନ୍ତରଙ୍ଗ ମୂହୁର୍ତ୍ତକୁ ଅପେକ୍ଷା କରି ରହିଥିବା ହଜାର ହଜାର ପ୍ରକୃତି ପ୍ରେମୀଙ୍କ ପାଇଁ ରାଜ୍ୟ ପର୍ଯ୍ୟଟନ ବିଭାଗ ପକ୍ଷରୁ ଆରମ୍ଭ ହୋଇଛି 'ରୋଡ ଟ୍ରିପ୍ ଓଡିଶା' କ୍ୟାମ୍ପେନ୍ ।
ଯେଉଁଥିରେ ରାଜପଥ ଓ ଏହାର ଆଖପାଖ ୧୦ କିଲୋମିଟର ପରିଧି ଭିତରର ପର୍ଯ୍ୟଟନ ସ୍ଥଳୀକୁ ଗୁରୁତ୍ୱ ଦିଆଯାଉଛି ।
ଯେ କୌଣସି ଜାତୀୟ ରାଜପଥର ୧୦ କିଲୋମିଟର ଭିତରେ ଥିବା ସ୍ଥାନୀୟ ପର୍ଯ୍ୟଟନ ସ୍ଥଳୀକୁ ଖୋଜି ବାହାର କରିବା, ସେଠାକାର ଲୋକଙ୍କ ପରମ୍ପରା ଓ ସଂସ୍କୃତିକୁ ଜାଣିବା, ବୁଝିବା, କ୍ୟାମେରା ଫ୍ରେମରେ ବାନ୍ଧିବା ସହ ସେମାନଙ୍କ ସହ ଅନ୍ତରଙ୍ଗ ଆଳାପ କରିବା, ସେମାନଙ୍କ ଦ୍ୱାରା ପ୍ରସ୍ତୁତ ଖାଦ୍ୟ ଖାଇବା ଏବେ ପର୍ଯ୍ୟଟନର ଟ୍ରେଣ୍ଡ ବୋଲି କହନ୍ତି ପର୍ଯ୍ୟଟନ ଅଧିକାରୀ ଶଶାଙ୍କ ରଥ ।
ସେ କହନ୍ତି ଯଦିଓ ଓଡ଼ିଶାରେ ପର୍ଯ୍ୟଟନର ଏଭଳି ଦିଗକୁ ଉନ୍ମୋଚନ କରିବାକୁ କେହି ମନ ବଳାଇ ନାହାନ୍ତି ତଥାପି ସରକାର ଏ ଦିଗରେ ଚିନ୍ତା କରି ପାରିବେ ।
ଓଡ଼ିଶାର ପରିଚୟ କେବଳ ପୁରୀ, କୋଣାର୍କ ଚିଲିକା ନୁହେଁ । କି ବୌଦ୍ଧ ପର୍ଯ୍ୟଟନ ସ୍ଥଳୀ ନୁହେଁ । ଅନେକ କିଛି ଅଛି । ହେଲେ ଏଥିପାଇଁ ବ୍ରାଣ୍ଡିଂ ଦରକାର ।
କିଭଳି ଭାବେ ପ୍ୟାକେଜିଂ ଦ୍ୱାରା ଦେଶୀ ଓ ବିଦେଶୀ ପର୍ଯ୍ୟଟକଙ୍କୁ ଓଡ଼ିଶା ଡାକି ହେବ ସେ ଦିଗରେ ମିଳିତ ପ୍ରୟାସ ହେବା ଦରକାର ।
ହାଇୱେ ଟୁରିଜିମର ବିକାଶ ପାଇଁ ରାଜ୍ୟରେ ଅନେକ ସ୍ଥାନ ଅଛି । ତା ଭିତରେ ଆମେ ଏନଏଚ୍-୧୬କୁ ଉଦାହରଣ ଭାବେ ନେଇ ପାରିବା ।
ଭୁବନେଶ୍ୱରର ଖଣ୍ଡଗିରିରୁ ଆରମ୍ଭ କରି ଗୋପାଳପୁର ସମୁଦ୍ର ବେଳାଭୂମି ପର୍ଯ୍ୟନ୍ତ ବ୍ୟାପିଥିବା ଏହି ଜାତୀୟ ରାଜପଥ ହାଇୱେ ଟୁରିଜିମର ଅନ୍ତର୍ଭୁକ୍ତ ହୋଇ ପାରିବ ।
ଏହା ଭିତରେ ଜଣେ କେବଳ ଧାର୍ମିକ ପର୍ଯ୍ୟଟନ ନୁହେଁ ବରଂ ବେଳାଭୂମି ପର୍ଯ୍ୟଟନ, ଐତିହ୍ୟ ପର୍ଯ୍ୟଟନ, ପରିବେଶ ପର୍ଯ୍ୟଟନର ମଜା ନେଇ ପାରିବେ ।
ଖଣ୍ଡଗିରିରୁ ଗୋପାଳପୁର ଭିତରେ ଜଣେ ଅତି କମ୍ ରେ ୧୦ରୁ ଅଧିକ ପର୍ଯ୍ୟଟନ ସ୍ଥଳୀ ବୁଲି ପାରିବ ।
ଖଣ୍ଡଗିରି-ଉଦୟଗିରି ସ୍ଥିତ ଜୈନ କୀର୍ତ୍ତିରାଜିଠାରୁ ଆରମ୍ଭ କରି ନାରାୟଣୀ, ମଙ୍ଗଳାଯୋଡ଼ି, ବରକୁଳ, ତାମ୍ପରା, ଅର୍କିଡ ହାଉସ୍, କାଳିଯାଇ, ଖଲ୍ଲିକୋଟ ରାଜପ୍ରାସାଦ, ନର୍ମଳଝର, ଡ୍ୟାମ୍, ପୋତାଗଡ଼ ଦୁର୍ଗ, ପର୍ତ୍ତୁଗୀଜଙ୍କ ଦ୍ୱାରା ପ୍ରସ୍ତୁତ ବ୍ରିଟିସ୍ ସିମେଟ୍ରି ସହ ଗୋପାଳପୁର ସମୁଦ୍ର ବେଳାଭୂମିରେ ପହଞ୍ଚି ପାରିବ ।
ପର୍ଯ୍ୟଟନର ବ୍ରାଣ୍ଡିଂ କଥା ଚିନ୍ତାକଲେ ଆମକୁ ଅନେକଗୁଡ଼ିଏ ଦିଗକୁ ଦୃଷ୍ଟିରେ ରଖିବାକୁ ପଡ଼ିବ । ଯେପରିକି ସେଠାରେ କେବଳ ପର୍ଯ୍ୟଟନ ସ୍ଥଳୀ ଥିଲେ ହେବନି ।
ବରଂ ଲୋକଙ୍କ ପାଇଁ ରହିବା ଓ ଖାଇବାର ବ୍ୟବସ୍ଥା ଥିବା ଦରକାର । ଯାହାକି ହାଇୱେ ୧୬ର ଏହି ରାସ୍ତାରେ ଅଛି । ଖଣ୍ଡଗିରିରୁ ମାତ୍ର ୨୯ କିଲୋମିଟର ଦୂରରେ ବାମ ପଟେ ଗଲେ ପଡ଼ିବ ବରୁଣେଇ ପାହାଡ଼ ।
ମନ୍ଦିର ଉପରକୁ ଯିବା ପାଇଁ ହେଲେ ଏନଏଚ୍-୧୬ରୁ ୨ କିଲୋମିଟର ଭିତରକୁ ଯିବାକୁ ପଡ଼ିବ । ଦୁଇ ପାଖରେ ଘଞ୍ଚ ଜଙ୍ଗଲ ସାଙ୍ଗକୁ ପାହାଡ କାଠି ଉପରକୁ ଚଢ଼ିବାର ମଜା ନିଆରା ।
ସେହିପରି ମାତ୍ର ୩୭ କିଲୋମିଟର ଗଲେ ପଡ଼ିବ ଅଟ୍ରି ଉଷ୍ମ ପ୍ରସ୍ରବଣ । ଏନଏଚ୍ ୧୬ରୁ ମାତ୍ର ୧୩ କିଲୋମିଟରରେ ରହିଥିବା ଏହି ଉଷ୍ମ ପ୍ରସ୍ରବଣରେ ଚର୍ମରୋଗ ଭଲ ହେବା ପାଇଁ ଜଣେ ଗାଧୋଇବା ସହ ରହିପାରିବେ ।
ଭୁବନେଶ୍ୱରରୁ ମାତ୍ର ୬୨.୮ କିଲୋମିଟର ଦୂର ଓ ଏନଏଚ୍ ୧୬ରୁ ମାତ୍ର ସାଢ଼େ ୪ କିଲୋମିଟର ଭିତରକୁ ଗଲେ ପଡ଼ିବ ମଙ୍ଗଳାଯୋଡ଼ି ।
ପକ୍ଷୀଙ୍କ ଭୂସ୍ୱର୍ଗ କୁହାଯାଉଥିବା ଏହି ସ୍ଥାନକୁ ବୁଲିବା ପାଇଁ ସବୁଠାରୁ ଉକ୍ରୃଷ୍ଟ ସମୟ ହେଉଛି ନଭେମ୍ବରରୁ ଫେବ୍ରୁଆରୀ ।
ତେବେ ଜଣେ ଚାହିଁଲେ ମଙ୍ଗଳାଯୋଡ଼ି କୂଳରେ ବସି ଗ୍ରୀଷ୍ମକାଳୀନ ସୂର୍ଯ୍ୟାସ୍ତର ମଜାବି ନେଇ ପାରିବ ।
ପରକୁ ପର ଉଗ୍ରତାରା ଓ ତା'ପରେ ବରକୂଳ ଯାଇ ସେଠାରେ ଚିଲିକାର ସ୍ନିଗ୍ଧ ଶୀତଳ ଜଳ ଓ ତାର ପ୍ରାକୃତିକ ପରିବେଷ୍ଟନୀର ମଜା ନେଇ ପାରିବେ ।
ଯଦିଓ ଏବେ ଚିଲିକା ପର୍ଯ୍ୟଟନକଙ୍କ ପାଇଁ ଖୋଲିନି ତେବେ ଏହାକୁ ଖୁବ୍ ଶୀଘ୍ର ଖୋଲିବା ପାଇଁ ପର୍ଯ୍ୟଟନ ବିଭାଗ ଯୋଜନା କରୁଛି ।
ପର୍ଯ୍ୟଟନ କେବଳ ମନୋରଞ୍ଜନର ଆଧାର ନୁହେଁ । ବରଂ ଏହା ଏକ ବଳିଷ୍ଠ ଚିନ୍ତାଧାରା ।
ଲୋକଙ୍କୁ ନିଜପ୍ରତି ଆକୃଷ୍ଟ କରିବା, ନିଜ ସଂସ୍କୃତି ଓ ପରମ୍ପରାରେ ସାମିଲ କରିବା, ଚାଲି ଚଲଣରେ ହଜାଇଦେବା ହେଉଛି ବାସ୍ତବିକ ପର୍ଯ୍ୟଟନର ବିକାଶ ।
ଲୋକଙ୍କ ସହ, ଲୋକଙ୍କ ପାଇଁ ଓ ଲୋକଙ୍କ ଦ୍ୱାରା କରାଯାଉଥିବା ସାମୁହିକ ବିକାଶ ହିଁ ପର୍ଯ୍ୟଟନର ଲକ୍ଷ୍ୟ ହେବା ଉଚିତ୍ । ଏହା ଭିତରେ ସବୁ ଲକ୍ଷ୍ୟ ।
ହାଇୱେ ୧୬କୁ ଅଧିକ ଭଲ ଭାବେ ଖୋଜିବା ପାଇଁ ଆପଣ ଟ୍ୟାକ୍ସି ଓ ବାଇକ୍ ବ୍ୟବହାର କରିପାରିବେ ।
ଖଣ୍ଡଗିରିରୁ ଆରମ୍ଭ ହେବାକୁ ଥିବା ଏହି ଯାତ୍ରାରେ ଆପଣ ନିମ୍ନରେ ଥିବା ଗୋଟିଏ ପରେ ଗୋଟିଏ ସ୍ଥାନ ଦେଖିବା ସହ ସେଠାକାର ପ୍ରାକୃତିକ ପରିବେଶର ମଜା ନେଇ ପାରିବେ ।
ଏହାସହ ନିଜର ସମୃଦ୍ଧ ଇତିହାସ, ଏହାର ପରମ୍ପରା ଓ ସଂସ୍କୃତି ବାବଦରେ ନିଜକୁ ସମୃଦ୍ଧ କରିପାରିବେ ।
(ଉଗ୍ରତାରା)-ଭଗବତୀଙ୍କ ପୀଠ,
(ଖଲ୍ଲିକୋଟ)- ଦ୍ୱିତୀୟ ମନ୍ଦିରମାଳିନୀ ସହର, ପୁରାତନ ଜଗନ୍ନାଥ ମନ୍ଦିର, ଖଲ୍ଲିକୋଟ ରାଜପ୍ରାସାଦ, ରାଧାକୃଷ୍ଣ ମନ୍ଦିର, ନିର୍ମଳଝର ।
(ପୋତାଗଡ)- ପୁରାତନ ଦୁର୍ଗ, ପର୍ତ୍ତୁଗୀଜ୍ ମାନଙ୍କର କବର ।
(ତାମ୍ପରା)- ଜଳକ୍ରୀଡ଼ା ପାଇଁ ପ୍ରସ୍ତୁତ ହେଉଥିବା ନୂତନ ସ୍ଥାନ ।
ଭୁବନେଶ୍ୱର, ମେ ୧୨(ଲୋକାଲ ୱାୟାର): ଦେଶର ପର୍ଯ୍ୟଟନ ବୈଭବର ବିକାଶ ପାଇଁ କେନ୍ଦ୍ର ସରକାରଙ୍କ ପକ୍ଷରୁ ଆରମ୍ଭ ହୋଇଥିବା 'ଦେଖୋ ଆପନା ଦେଶ୍'ୱେବନାୟାରରେ ମଙ୍ଗଳବାର ଓଡ଼ିଶାର ଲୁକ୍କାୟିତ ଶୋଭାରାଜିର ଉପସ୍ଥାପନ କରାଯାଇଛି ।
ବରିଷ୍ଠ ଟୁର୍ ଅପରେଟର ବେଞ୍ଜାମିନ୍ ସାଇମନ୍ ଓ ଐତିହାସିକ ଜିତୁମିଶ୍ର ଏହି କାର୍ଯ୍ୟକ୍ରମରେ ଓଡ଼ିଶାକୁ ପ୍ରତିନିଧିତ୍ୱ କରିଥିବା ବେଳେ ଆରମ୍ଭରେ ପର୍ଯ୍ୟଟନ ସଚିବ ବିଶାଲ ଦେବ ଓଡ଼ିଶାର ସଂକ୍ଷିପ୍ତ ବିବରଣୀ ଦେବାକୁ ଯାଇ ଆସନ୍ତି ଦିନରେ ଅର୍ଥାତ ପୋଷ୍ଟ ଲକ୍ ଡାଉନ୍ ସମୟରେ ରାଜ୍ୟ ପ୍ରତି ପର୍ଯ୍ୟଟକଙ୍କୁ ଆକୃଷ୍ଟ କରିବା ପାଇଁ ବିଭାଗ ଦ୍ୱାରା ନିଆଯାଉଥିବା ବିଭିନ୍ନ ପଦକ୍ଷେପ ବାବଦରେ ଆଲୋଚନା କରିଥିଲେ ।
ନିଜର ସଂକ୍ଷିପ୍ତ ବକ୍ତବ୍ୟରେ ବିଶାଲ ରୋଡ୍ ସୋ ଠାରୁ ଆରମ୍ଭ କରି ଖାଦ୍ୟମେଳା, କୋଣାର୍କ ଇକୋ ରିଟ୍ରିଟ୍ ଭଳି ଆଗାମୀ ଦିନରେ ଦେବ୍ରିଗଡ଼ ଓ ସାତକୋଶିଆରେ କରାଯିବାକୁ ଥିବା ଏଭଳି ସ୍ୱତନ୍ତ୍ର କାର୍ଯ୍ୟକ୍ରମ ବାବଦରେ ଆଲୋକପାତ କରିଥିଲେ ।
୭୦ଟି ପର୍ଯ୍ୟଟନ ସ୍ଥଳୀର ବିକାଶ କରାଯାଇ ସେଠାରେ ପର୍ଯ୍ୟଟକଙ୍କ ପାଇଁ ଭିତ୍ତିଭୂମିର ବିକାଶ କରାଯିବାକୁ ବିଭାଗ ଚିନ୍ତା କରୁଥିବା କହିଥିଲେ ।
କେନ୍ଦ୍ର ପର୍ଯ୍ୟଟନ ମନ୍ତ୍ରଣାଳୟର ଏଡିଜି ରୁପିନ୍ଦର ବ୍ରାରଙ୍କ ପ୍ରଶ୍ନର ଉତ୍ତର ଦେବାକୁ ଯାଇ ଓଡ଼ିଶାରେ ଲୁଚି ରହିଥିବା ପ୍ରାକୃତିକ ସୌନ୍ଦର୍ଯ୍ୟ, କଳା କାରିଗରୀ ପ୍ରତି ଟୁର୍ ଅପରେଟରମାନେ ଅନୁଶୀଳନ କରିବାର ଆବଶ୍ୟକତା ରହିଥିବା କହିଥିଲେ ।
କାର୍ଯ୍ୟକ୍ରମକୁ ଆଗକୁ ବଢ଼ାଇବା ସହ ବରିଷ୍ଠ ଟୁର୍ ଅପରେଟର ସମ୍ପୂର୍ଣ୍ଣ ଓଡ଼ିଶା ସମସାମୟିକ ସମୟରେ କିପରି ପର୍ଯ୍ୟଟକଙ୍କୁ ଆକୃଷ୍ଟ କରି ପାରିବ ସେ ବାବଦରେ ବୁଝାଇଥିଲେ ।
ଏହି ଅବସରରେ ସେ ମନ୍ଦିର ମାଳିନୀ ସହରର ସ୍ୱତନ୍ତ୍ରତା ସହ ଉଦୟପୁର ବେଳାଭୂମି କିପରି ଆଗାମୀ ଦିନରେ ପର୍ଯ୍ୟଟକଙ୍କୁ ଆକୃଷ୍ଟ କରି ପାରିବ ସେ ବାବଦରେ ଆଲୋକପାତ କରିଥିଲେ ।
ଭିତରକନିକା, ଶିମିଳିପାଳ, ହୀରାକୁଦ, ଗୋପାଳପୁର ଯଦିଓ ପର୍ଯ୍ୟଟକଙ୍କ ମାନସପଟରେ ଅଛି ତେବେ ଏହି ସମୟରେ ଓଡିଶାର ବିଭିନ୍ନ କ୍ଲଷ୍ଟରର ପ୍ରଚାର ହେବା ଦରକାର ।
ଟୁର୍ ଅପରେଟରମାନେ ମଧ୍ୟ ପର୍ଯ୍ୟଟକମାନଙ୍କ ପାଇଁ ବିଭିନ୍ନ କ୍ଲଷ୍ଟର ପ୍ୟାକେଜ୍ କରି ଓଡ଼ିଶାର ଗ୍ରାମୀଣ ଚିତ୍ରକୁ ଦେଖାଇ ପାରିବେ ବୋଲି ସାଇମନ୍ କହିଥିଲେ ।
ଐତିହାସିକ ତଥା ପ୍ରତ୍ନତତ୍ତ୍ୱବିତ୍ ଜିତୁ ମିଶ୍ର ଓଡ଼ିଶାର ଆଦିବାସୀଙ୍କ ଜୀବନ କାହାଣୀ, ସେମାନଙ୍କ ପୋଷାକ, ସେମାନଙ୍କ ଗହଣା, ଖାଦ୍ୟ ଶସ୍ୟ, ଚାଷ କରିବା ପ୍ରଣାଳୀ କିପରି ଆଗାମୀ ପିଢ଼ିଙ୍କୁ ଆକର୍ଷିତ କରିବ ଓ ଓଡ଼ିଶା ପର୍ଯ୍ୟଟନ ବିଭାଗ, ବିଭିନ୍ନ ଟୁର୍ ଅପରେଟର କିପରି ଏହାର ଚିତ୍ର ପର୍ଯ୍ୟଟକଙ୍କ ମାନସପଟରେ ଆଙ୍କି ପାରିବେ ସେ ବାବଦରେ ଆଲୋକପାତ କରିଥିଲେ ।
୫୯ ମିନିଟ ୧୧ ସେକେଣ୍ଡର ଏହି ଭିଡିଓ ଏବେ ୟୁଟୁ୍ୟବ୍ ରେ ଥିବା ବେଳେ ମାତ୍ର ୨ ଘଣ୍ଟାରେ ୧୦ ହଜାର ଲୋକ ଦେଖି ସାରିଛନ୍ତି ।
ଭୁବନେଶ୍ୱର, ମେ ୮ (ଲୋକାଲ ୱାୟାର): ଇକୋ-ରିଟ୍ରିଟ୍ ହବ୍ ହେବ ଓଡ଼ିଶା ।
ଏଥିପାଇଁ ଦାରିଙ୍ଗବାଡ଼ି, ଡେବ୍ରିଗଡ଼, ସାତକୋଶିଆ, କୋଣାର୍କ, ମହାନଦୀ ଶଯ୍ୟା, ନରାଜ ଏବଂ ଧବଳେଶ୍ୱର ଉପଯୁକ୍ତ ସ୍ଥାନ ହୋଇଥିବାବେଳେ ସେହିସବୁ ସ୍ଥଳୀର ଉନ୍ନତୀକରଣ କରାଯିବ ।
ମହାମାରୀ କରୋନା ଯୋଗୁ ବିଶେଷ ମାତ୍ରାରେ ପ୍ରଭାବିତ ହୋଇଥିବା ପର୍ଯ୍ୟଟନ ଶିଳ୍ପରେ ସୁଧାର ଆଣିବା ପାଇଁ ରାଜ୍ୟ ସରକାର ସ୍ୱତନ୍ତ୍ର ଯୋଜନା କରିଛନ୍ତି ।
ଗୁରୁବାର ଲୋକସଭା ଭବନରେ ଏନେଇ ଏକ ଉଚ୍ଚସ୍ତରୀୟ ବୈଠକ ହୋଇଯାଇଛି ।
ମୁଖ୍ୟ ଶାସନ ସଚିବ ଅସିତ ତ୍ରିପାଠୀଙ୍କ ଅଧ୍ୟକ୍ଷତାରେ ଏହି ବୈଠକରେ ପର୍ଯ୍ୟଟନ ବିଭାଗ ପ୍ରମୁଖ ଶାସନ ସଚିବ ବିଶାଳ ଦେବ ଉପସ୍ଥିତ ଥିଲେ ।
ଲକ୍ ଡାଉନ୍ ପରେ ପର୍ଯ୍ୟଟନ ସ୍ଥିତିରେ ସୁଧାର ଆସିବା ଏବଂ ଆର୍ଥିକ ଅଭିବୃଦ୍ଧି ପାଇଁ ସରକାର ଯୋଜନା କରୁଛନ୍ତି । ଉଭୟ ଗ୍ରାମାଞ୍ଚଳ ଓ ସହରାଞ୍ଚଳର ପର୍ଯ୍ୟଟନ କ୍ଷେତ୍ରକୁ ଗୁରୁତ୍ୱ ଦିଆଯିବ ।
ରମ୍ଭା, ଚିଲିକା-ସାତପଡ଼ା, ଭିତ୍ତରକନିକା ଜାତୀୟ ଉଦ୍ୟାନ, ଚନ୍ଦ୍ରଭାଗା, ତଳସାରି ବେଳାଭୂମିର ଉନ୍ନତୀକରଣ ଲାଗି ବୈଠକର ନିଷ୍ପତ୍ତି ହୋଇଛି ।
ଏଥିସହିତ ଇକୋ-ରିଟ୍ରିଟ୍ ହବ୍, ବୁଦ୍ଧିଷ୍ଟ ସର୍କିଟ୍ ଏବଂ ଶାମୁକା ପ୍ରକଳ୍ପର ବିକାଶ ଉପରେ ଗୁରୁତ୍ୱାରୋପ କରାଯିବ ।
ପର୍ଯ୍ୟଟନର ପ୍ରଚାର, ପ୍ରସାର ପାଇଁ ଯେଉଁ ଯୋଜନା ହେବ ସେଥିରେ ହୋମ୍ ଷ୍ଟେ, ହେରିଟେଜ୍ ହସ୍ପିଟାଲଟି, ହାଉସ୍ ବୋଟସ ଆଦି ସାମିଲ ରହିବ ।
ଯୋଜନା ପ୍ରସ୍ତୁତି ଏବଂ କାର୍ଯ୍ୟକାରୀ ସମୟରେ ବିଭିନ୍ନ ସରକାରୀ ଅନୁଷ୍ଠାନ ଓ ଉପଭୋକ୍ତାମାନଙ୍କୁ ସାମିଲ କରିବାକୁ ଶ୍ରୀ ତ୍ରିପାଠୀ ନିର୍ଦ୍ଦେଶ ଦେଇଛନ୍ତି ।
ପଡ଼ୋଶୀ ରାଜ୍ୟ ଏବଂ ଦେଶର ପ୍ରମୁଖ ସହର ଓ ବିଦେଶରେ ଓଡ଼ିଶା ପର୍ଯ୍ୟଟନ ବିଭାଗ ରୋଡ୍ ଶୋ' କରିବ । ଦେଶୀୟ ପର୍ଯ୍ୟଟକଙ୍କୁ ଆକର୍ଷିତ କରିବାକୁ ବିଭିନ୍ନ କାର୍ଯ୍ୟକ୍ରମ ଗ୍ରହଣ କରାଯିବ ।
ସେମାନେ କିପରି ସଡ଼କ ପଥରେ ରାଜ୍ୟର ପର୍ଯ୍ୟଟନସ୍ଥଳୀଗୁଡ଼ିକୁ ଆସିପାରିବେ ତାହା ଉପରେ ଗୁରୁତ୍ୱ ପ୍ରଦାନ କରାଯିବ ।
କୋଲକାତା, ରାଞ୍ଚି, ଭାଇଜାଗ୍, ରାୟପୁର, ବିଳାସପୁର, ଦୁର୍ଗ-ଭିଲାଇ, ଜାମସେଦପୁର, ବୋକାରୋ ଆଦି ଅଞ୍ଚଳକୁ ସଂଯୋଗ କରୁଥିବା ପ୍ରମୁଖ ରାସ୍ଥା ଓ ପର୍ଯ୍ୟଟନସ୍ଥଳକୁ ଏହି ଭିତ୍ତିରେ ଉନ୍ନତୀକରଣ କରାଯିବ ।
ଏଥିପାଇଁ ସ୍ୱତନ୍ତ୍ର ଅଭିଯାନ କରାଯିବ । ତାରି ମାଧ୍ୟମରେ ଓଡ଼ିଶାର ପର୍ଯ୍ୟଟନ ସାଙ୍ଗକୁ ଓଡ଼ିଆ ଖାଦ୍ୟ, ପାନୀୟ ଓ ରୋଡ୍ ସୋ'ରେ ଖାଦ୍ୟ ମେଳାର ଆୟୋଜନ ହେବ ।
ବିଦେଶର ପ୍ରମୁଖ ୬ଟି ମେଟ୍ରୋ ସହରରେ ରୋଡ୍ ସୋ' ମାଧ୍ୟମରେ ଏହିସବୁ କାର୍ଯ୍ୟକ୍ରମ କରାଯାଇ ପର୍ଯ୍ୟଟକଙ୍କୁ ଆକର୍ଷିତ କରାଯିବ । ପର୍ଯ୍ୟଟକଙ୍କ ପାଇଁ ଓଡ଼ିଶା ସବୁଠୁ ନିରାପଦ ସ୍ଥାନ ବୋଲି ବାର୍ତ୍ତା ଦିଆଯିବ ।
ପର୍ଯ୍ୟଟନ ବିଭାଗ ପ୍ରମୁଖ ଶାସନ ସଚିବ ବିଶାଳ ଦେବ କହିଛନ୍ତି, ମହାମାରୀ କରୋନା ଯୋଗୁ ଓଡ଼ିଶା ପର୍ଯ୍ୟଟନ ଦ୍ୱାରା ଜଡ଼ିତ ସମସ୍ତ ହୋଟେଲ, ରେସ୍ତୋରାଁ, ରିସର୍ଟ, ଟୁର୍ ଅପରେଟର୍ସ, ଦୁଃସାହସିକ କ୍ରୀଡ଼ା, ବୋଟ୍ ଅପରେଟର୍ସମାନେ ପ୍ରଭାବିତ ହୋଇଛନ୍ତି ।
କୋଭିଡ୍-୧୯ ପାଇଁ ସମସ୍ତେ ବହୁସଂଖ୍ୟାରେ ବୁକିଂ ବାତିଲ କରିଛନ୍ତି । ତେଣୁ ଲକ୍ ଡାଉନ୍ ଉଠିବା ପରେ ଅର୍ଥ ପ୍ରଦାନକରୀ ସଂସ୍ଥାମାନଙ୍କ ସହ ଆଲୋଚନା କରି ସହାୟତା ଲୋଡ଼ାଯିବ ।
ବୈଠକରେ ପର୍ଯ୍ୟଟନ ବିଭାଗର ନିଦେ୍ର୍ଦଶକ ସଚିନ ଆର୍ ଯାଦବ ଏବଂ ବିଭାଗୀୟ ବରିଷ୍ଠ ଅଧିକାରୀ, ଓଡ଼ିଶା ପର୍ଯ୍ୟଟନ ଉନ୍ନୟନ ନଗିମ ପ୍ରତିନିଧି ମଣ୍ଡଳି ଉପସ୍ଥିତ ଥିଲେ ।
ଭୁବନେଶ୍ବର, ଫେବ୍ରୁଆରି ୨୭ (ଲୋକାଲ ୱାୟାର): ଯେଉଁ ସ୍ଥାନରେ ତିନିଟି ନଦୀ ଏକାଠି ହୋଇଥାନ୍ତି, ସେହି ତ୍ରିବେଣୀ ସଙ୍ଗମକୁ ହିନ୍ଦୁ ଧର୍ମରେ ପବିତ୍ର ସ୍ଥାନ ବୋଲି କୁହାଯାଏ।
ଏହି କ୍ରମରେ ଆହ୍ଲାବାଦଠାରେ ଥିବା ଗଙ୍ଗ, ଯମୁନା ଓ ସରସ୍ବତୀ ନଦୀର ମିଳନସ୍ଥଳରେ ଆମେ ମୃତ ପରିବାର ପରିଜନଙ୍କ ଅସ୍ଥି ବିସର୍ଜନ କରିବା ପରମ୍ପରା ପୁରାତନ କାଳରୁ ଚଳିଆସୁଛି।
ତେବେ ଆମ ଓଡ଼ିଶାରେ ବି ରହିଛି କେତେକ ତ୍ରିବେଣୀ ସଙ୍ଗମ, ଓଡ଼ିଶାର ଏଭଳି କିଛି ତ୍ରିବେଣୀ ସଙ୍ଗମ ଉପରେ ଆସନ୍ତୁ ନଜର ପକାଇବା।
ରାଜ୍ୟର ଅନ୍ୟତମ ଐତିହ୍ୟସମ୍ପନ୍ନ ସହର ତଥା ସୁବର୍ଣ୍ଣପୁର ଜିଲ୍ଲାର ସଦରମହକୁମା ସୁବର୍ଣ୍ଣପୁର ସହରକୁ ମହାନଦୀ ଓ ତେଲନଦୀ ତିନିପଟୁ ଘେରି ରହିଛି ଆଉ ଏହି ସହରରେ ଏହି ଦୁଇ ନଦୀଙ୍କ ସହ ମିଳିତ ହୋଇଛି କର୍ପୁର ନଦୀ ବା ଅଙ୍ଗ ନଦୀ।
ତେଲ ଓ ମହାନଦୀର ମିଳନ ସ୍ଥଳରେ ରହିଛି ପ୍ରସିଦ୍ଧ ଶୈବପୀଠ ରାମେଶ୍ବର ମନ୍ଦିର, ଯାହା ବେଶ୍ ପ୍ରଚୀନ ଓ ଇତିହାସ ପ୍ରସିଦ୍ଧ।
ଆହ୍ଲାବାଦ ବା ପ୍ରୟାଗରେ ଗଙ୍ଗା ଯମୁନା-ସରସ୍ବତୀଙ୍କ ଭଳି ଏଠାରେ ମଧ୍ୟ ତିନି ନଦୀ ମିଶିଥିବାରୁ ଧର୍ମ ବିଶ୍ବାସ ଅନୁସାରେ କେହି କେହି ସୁବର୍ଣ୍ଣପୁରକୁ ତୀର୍ଥର ମାନ୍ୟତା ଦିଅନ୍ତି।
ଏହାକୁ ସାକ୍ଷାତ୍ ବାରାଣସୀ, ଦ୍ବିତୀୟ ପ୍ରୟାଗ କ୍ଷେତ୍ର ତଥା ପର୍ଶୁରାମ ମାଟି ବୋଲି କୁହାଯାଏ।
ପୃଥିବୀର ପ୍ରାଚୀନ ସଭ୍ୟତା ସବୁ ନଦୀକୂଳରେ ଗଢିଉଠିଥିବାବେଳେ ଐତିହାସିକମାନେ କହନ୍ତି, ସୁବର୍ଣ୍ଣପୁରେ ମଧ୍ୟ ବହୁ ପ୍ରାଚୀନ କାଳରେ ଏକ ସଭ୍ୟତା ଗଢ଼ିଉଠିଥିଲା।
ଏଠାରେ ପ୍ରାଚୀନ କୋଶଳର ରାଜଧାନୀ ରହିଥିବାବେଳ ଭଞ୍ଜବଂଶ, ସୋମବଂଶ, ତେଲୁଗୁ ଚୌଡ, କଳଚୁରୀ, ଗଙ୍ଗବଂଶ, ଭଞ୍ଜବଂଶ, ଓ ଚୌହାନ ବଂଶର ରାଜାମାନେ ଏହାକୁ ଶାସନ କରିଥିବା ଇତିହାସ କୁହେ।
ସୋମବଂଶୀ ରାଜା ଜନ୍ମେଜୟ ମହାଭବଗୁପ୍ତ (ଖ୍ରୀ.୮୪୯-୮୮୫)ଙ୍କ ତାମ୍ରପତ୍ରରେ ପ୍ରଥମେ ସୁବର୍ଣ୍ଣପୁର ରାଜଧାନୀର ନାମ ଉଲ୍ଲେଖ ହୋଇଥିବା କୁହାଯାଏ।
ଏହି ସହରରେ ୧୦୮ଟି ଛୋଟ ବଡ଼ ମନ୍ଦିର ରହିଛି।
ଭୁବନେଶ୍ବରଠାରୁ ସୁବର୍ଣ୍ଣପୁର ସହରର ଦୂରତା ୨୮୦ କିଲୋମିଟର ।
ପ୍ରତିଦିନ ଏଠାକୁ ବସ୍ ଚଳାଚଳ କରେ।
ସୁବର୍ଣ୍ଣପୁରକୁ ରେଳପଥ ସଂଯୋଗ ନଥିବାବେଳେ ଏହାର ୪୨ କିଲୋମିଟର ଦୂରରେ ବଲାଙ୍ଗିର ରେଳଷ୍ଟେସନ, ୮୦ କିଲୋମିଟର ଦୂରରେ ସମ୍ବଲପୁର ରେଳଷ୍ଟେସନ ଓ ୭୫ କିଲୋମିଟର ଦୂରରେ ରେଢାଖୋଲ ରେଳ ଷ୍ଟେସନ୍ ରହିଛି।
ନୟାଗଡ଼ ଜିଲ୍ଲାର କଣ୍ଟିଲୋ ପ୍ରସିଦ୍ଧ ନୀଳମାଧବ ମନ୍ଦିର ପାଇଁ ସାରା ଦେଶରେ ପରିଚିତି ହାସଲ କରିଛି।
ଏକ ବ୍ରହ୍ମାଦ୍ରୀ ପର୍ବତ ଭାବେ ପରିଚିତ ଏକ ମୁଣ୍ଡିଆ ଉପରେ ଆମେ ଏବେ ଦେଖୁଥିବା ମନ୍ଦିର ଅଷ୍ଟମ ଶତାବ୍ଦୀରେ ନିର୍ମିତ ହୋଇଥିବା ଐତିହାସିକମାନେ କହନ୍ତି।
ପୁରୀର ଶ୍ରୀଜଗନ୍ନାଥ ମନ୍ଦିର ନିର୍ମାଣ ଓ ବିଗ୍ରହ ସ୍ଥାପନ ପଛରେ ଯେଉଁ କାହାଣୀ ରହିଛି, ସେହି କାହାଣୀ ସହ ଏହି ସ୍ଥାନ ସଂପୃକ୍ତ।
ନୀଳମାଧବଙ୍କୁ ପୁରୀ ନେବା ପାଇଁ ରାଜାଙ୍କ ଆଦେଶରେ ବିଦ୍ୟାପତି ଏଠାକୁ ଆସି ଶବରରାଜା ବିଶ୍ୱାବସୁଙ୍କ ଝିଅକୁ ବିବାହର କରି ଏଠାରୁ ଠାକୁରଙ୍କୁ ନେବା କାହାଣୀ ସମସ୍ତେ ଜାଣନ୍ତି।
ଏହି କ୍ରମରେ ଏଠାରେ ମଧ୍ୟ ଶ୍ରୀମନ୍ଦିରରେ ଶ୍ରୀଜଗନ୍ନାଥଙ୍କ ନୀତିକାନ୍ତି ଅନୁସାରେ ପୂଜାର୍ଚ୍ଚନା ହୁଏ।
ଏଠାରେ ଶ୍ରୀ ନୀଳମାଧବଙ୍କ ବିଗ୍ରହ ଇନ୍ଦ୍ରନୀଳ ପଥରରେ ତିଆରି ହୋଇଛି।
ଏଠାକାର ଚମତ୍କାରିତା ହେଉଛି, ଏଠାରେ ସବୁବେଳେ ଠାକୁରଙ୍କ ପାଦରୁ ପାଣି ଝରୁଥାଏ।
ଏହି କଣ୍ଟିଲୋ ନୀଳମାଧବଙ୍କ ବେଢ଼ାରୁ ଏକ ପାହାଚ ନଦୀ କୂଳକୁ ପଡ଼ିଛି, ଯେଉଁଠାରେ ମହାନଦୀ, କୁସୁମି ଓ କୁଆଁରିଆ ନଦୀ ଏକାଠି ହୋଇଛନ୍ତି।
ତେଣୁ ଏହା ହେଉଛି ଓଡ଼ିଶାର ଅନ୍ୟତମ ତ୍ରିବେଣୀ ସଙ୍ଗମ।
ଭୁବନେଶ୍ୱରଠାରୁ ନୟାଗଡ଼ ୮୦ କିଲୋମିଟର ବାଟ ହୋଇଥିବାବେଳେ ନୟାଗଡ଼ ସହରଠାରୁ କଣ୍ଟିଲୋ ୪୪ କିଲୋମିଟର ଦୂରରେ ଅବସ୍ଥିତ।
ଭୁବନେଶ୍ବରରୁ ବସ୍ କିମ୍ବା ଟ୍ୟାକ୍ସି ଯୋଗେ ମଧ୍ୟ ଆପଣ ଏଠାକୁ ଯାଇ ତ୍ରିବେଣୀ ସଙ୍ଗମ ଦେଖିବା ସାଙ୍ଗକୁ ନୀଳମାଧବଙ୍କ ଦର୍ଶନ କରି ଆସିପାରିବେ।
ଓଡ଼ିଶାର ସୀମାନ୍ତ ମାଲକାନଗିରି ଜିଲ୍ଲାର ମୋଟୁଠାରେ ରହିଛି ରାଜ୍ୟର ଆଉ ଏକ ତ୍ରିବେଣୀ ସଙ୍ଗମ।
ଛତିଶଗଡ ଓ ଆନ୍ଧ୍ରପ୍ରଦେଶ ସୀମାନ୍ତର ସାବେରୀ ଓ ସିଲେରୁ ନଦୀର ମିଳିତ ସଂଗମରେ ଗୋଦାବରୀ ନଦୀ ସୃଷ୍ଟି ହୋଇଥିବାବେଳେ ଏହି ତିନି ନଦୀକୁ ମିଶାଇ ଏହାକୁ ତ୍ରିବେଣୀ ସଙ୍ଗମ ବୋଲି କୁହାଯାଏ।
ଏହି ସ୍ଥାନକୁ ମୁଗି ପଏଣ୍ଟ ବୋଲି ସ୍ଥାନୀୟ ଲୋକେ କୁହନ୍ତି।
ଏଠାରୁ ଡାହାଣ ପଟେ ସାବେରୀ ନଦୀ ପାର ହେଲେ ଛତିଶଗଡ ଓ ତେଲେଙ୍ଗାନା ପଡୁଥିବାବେଳେ ବାମପଟେ ସିଲେରୁ ନଦୀ ପାର ହେଲେ ଆନ୍ଧ୍ରପ୍ରଦେଶର ଚିନ୍ତୁରୁ ବଜାର ପଡ଼େ।
ଏଭଳି ଭାବରେ ଏହି ସଙ୍ଗମରେ ଓଡ଼ିଶା, ଆନ୍ଧ୍ର ଓ ଛତିଶଗଡର ପର୍ଯ୍ୟଟକଙ୍କୁ ଆପଣ ଦେଖିବାକୁ ପାଇବେ।
ଏଠାକାର ପ୍ରାକୃତିକ ସୌନ୍ଦର୍ଯ୍ୟ ମଧ୍ୟ ଶହ ଶହ ପର୍ଯ୍ୟଟକଙ୍କୁ ଆକର୍ଷିତ କରେ।
ସେଥିପାଇଁ ପିକନିକ ଋତୁରେ ଏଟାରେ ବହୁତ ଭିଡ଼ ହୁଏ।
ଭୁବନେଶ୍ବରରୁ ବସ୍ ଯୋଗେ ମାଲକାନଗିରିର ମୋଟୁରେ ପହଞ୍ଚିଲେ ମୋଟୁ ବସ୍ଷ୍ଟାଣ୍ଡରେ ଓହ୍ଲାଇ ତ୍ରିବେଣୀ ସଙ୍ଗମ ସ୍ଥଳକୁ ଯାଇହେବ।
ବସ୍ଷ୍ଟାଣ୍ଡରୁ ଏହି ସ୍ଥାନର ଦୂରତା ଅଧ କିଲୋମିଟର ବାଟ।
ପର୍ଯ୍ୟଟକ ଛତିଶଗଡରୁ ଆସିଲେ ସେ ଡଙ୍ଗାଯୋଗେ ସାବେରୀ ନଦୀ ପାରି ହୋଇ ଏଠାରେ ପହଞ୍ଚିପାରିବେ।
ସେହିପରି ଆନ୍ଧ୍ରରୁ ଆସିଲେ ସିଲେରୁ ନଦୀ ପାର ହୋଇ ତ୍ରିବେଣୀ ସଙ୍ଗମ ସ୍ଥଳକୁ ଯାଇପାରିବେ।
ଖୋର୍ଦ୍ଧା, ଫେବ୍ରୁଆରି ୨୬ (ଲୋକାଲ ୱାୟାର): ରାଜ୍ୟର ପ୍ରମୁଖ ପର୍ଯ୍ୟଟନସ୍ଥଳୀ ଚିଲିକା ଓ ଏହାର ଆଖପାଖରେ ପ୍ରଖ୍ୟାତ ମା କାଳିଜାଈ ଓ ତାରାତାରିଣୀଙ୍କ ପୀଠ ସଂପର୍କରେ ସମସ୍ତେ ଜାଣନ୍ତି, ତେବେ ଏହି ଅଂଚଳରେ ଆହୁରି ଅନେକ ମନ୍ଦିର ରହିଛି ।
ଏସବୁ ମନ୍ଦିରର ମଧ୍ୟ ଅନେକ ଐତିହ୍ୟ ରହିଛି।
ଆସନ୍ତୁ ଜାଣିବା ସେହି ମନ୍ଦିରଗୁଡ଼ିକ ସଂପର୍କରେ।
ବ୍ରହ୍ମପୁରର ମନ୍ତ୍ରାଡି ଗାଁରେ ରହିଛି ଭୈରବୀ ଦେବୀଙ୍କ ମନ୍ଦିର ।
ଏଠାକୁ ବିଭିନ୍ନ ପ୍ରାନ୍ତରୁ ବିଶେଷତଃ ଆନ୍ଧ୍ରପ୍ରଦେଶରୁ ବହୁ ପର୍ଯ୍ୟଟକ ପରିଭ୍ରମଣରେ ଆସିଥାନ୍ତି ।
ମନ୍ଦିର ପରିସରରେ ନାମଯଜ୍ଞ ମନ୍ଦିର, ଆନନ୍ଦ ମଣ୍ଡପ, ପ୍ରସାଦ ସେବନ ମଣ୍ଡପ, ଲକ୍ଷ୍ମୀ ଭଣ୍ଡାର, ଗନ୍ତାଘର ଓ ରୋଷଶାଳା ଆଦି ରହିଛି।
ଦେବୀଙ୍କ ଆକାର ତ୍ରିକୋଣାକାର ହୋଇଥିବାବେଳେ ସେ ଚତୁର୍ଭୁଜା ଏବଂ ଏକପାଦ ବିଶିଷ୍ଟ ଐଶାନ୍ୟମୁଖା ହୋଇ ଅଧିଷ୍ଠିତା ।
ଦକ୍ଷିଣ ଭାଲେରୀ ପାହାଡରେ ପୂଜା ପାଉଛନ୍ତି ମା ନାରାୟଣୀ ଦେବୀ।
ଷଡଭୁଜା ମା ନାରାୟଣୀଙ୍କ ପବିତ୍ର ପୀଠକୁ ଆସିଲେ ମାଙ୍କ ଦର୍ଶନ ସହ ସୁନ୍ଦର ପରିବେଶ ମଧ୍ୟରପେ ବଣଭୋଜି କରିହୁଏ।
ସ୍ଥାନୀୟ ଲୋକଙ୍କ ବିଶ୍ବାସ ଅନୁସାରେ, ମା ନାରାୟଣୀ ହେଉଛନ୍ତି ମା ଭଗବତୀଙ୍କ ଭଉଣୀ।
ବ୍ରହ୍ମପୁର ସହରରୁ ୧୫ କିଲୋମିଟର ଦୂରରେ ଏକ ଛୋଟ ଗାଁରେ ରହିଛି ପଞ୍ଚମା ସିଦ୍ଧି ବିନାୟକ ମନ୍ଦିର ।
ଏହି ମନ୍ଦିର କେବେ ପ୍ରତିଷ୍ଠା ହେଲା, ସେସଂପର୍କରେ କାହାରିକୁ ଜଣାନଥିଲେ ମଧ୍ୟ ଏଠାରେ ଏକ ଅଶ୍ବତ୍ଥ ଗଛତଳେ ଗଣେଶଙ୍କ ମୂର୍ତ୍ତି ପୂଜା ପାଆନ୍ତି ।
ଲୋକକଥା ଅନୁସାରେ, ଏହି ବାମାବର୍ତ୍ତୀ ଦନ୍ତ ବିଶିଷ୍ଟ ଗଣେଶ ମୂର୍ତ୍ତି ପୂରୀର ଗଜପତି ଶ୍ରୀପୁରୁଷୋତ୍ତମ ଦେବଙ୍କ ସହ ସମ୍ପର୍କିତ।
ବିନାୟକ ଚତୁର୍ଥୀରେ ରାଜ୍ୟ ତଥା ରାଜ୍ୟ ବାହାରୁ ଅନେକ ଶ୍ରଦ୍ଧାଳୁମାନେ ଆସି ଠାକୁରଙ୍କ ଦର୍ଶନ କରନ୍ତି ।
ଖଲ୍ଲିକୋଟରୁ ୯ କିଲୋମିଟର ଦୂରରେ ରହିଛି ନିର୍ମଳଝର ପର୍ଯ୍ୟଟନସ୍ଥଳୀ, ଯାହା ଚିଲିକାରୁ ମାତ୍ର ୧୦ରୁ ୧୨ କିଲୋମିଟର ଦୂରରେ ଅବସ୍ଥିତ ।
ଛୋଟ ଏକ ଝରଣା ଓ କାଚକେନ୍ଦୁ ପରି ପାଣି ଥିବାରୁ ଏହାକୁ ନିର୍ମଳ ଝର ବୋଲି କୁହାଯାଏ, ଯେଉଁଠାରେ ଭଗବାନ ବିଷ୍ଣୁ ପୂଜା ପାଆନ୍ତି।
ଏଥରେ ଅବସ୍ଥିତ ପବିତ୍ର ବିଷ୍ଣୁ ମନ୍ଦିର ଭକ୍ତ ତଥା ପର୍ଯ୍ୟଟକଙ୍କୁ ଆକୃଷ୍ଟ କରିଥାଏ ।
ପୌରଣିକ ତଥ୍ୟ ଅନୁସାରେ, ଭଗବାନ ବିଷ୍ଣୁଙ୍କ ଦର୍ଶନ ପାଇଁ ଝରଣାଟିଏ ଆସି ଏହି ସ୍ଥାନରେ ପ୍ରବାହିତ ହୋଇଥିଲା ।
ଏଠାକାର କାରୁକାର୍ଯ୍ୟମୟ ମୂର୍ତ୍ତି ଶ୍ରଦ୍ଧାଳୁଙ୍କୁ ଆକର୍ଷିତ କରେ।
ବ୍ରହ୍ମପୁରରୁ ୫୦ କିଲୋମିଟର ଦୂର ପର୍ବତ ଓ ଘନ ଅରଣ୍ୟ ମଧ୍ୟରେ ରହିଛି ଏହି ଉଷ୍ଣ ପ୍ରସବଣ, ଯାହାର ଔଷଧୀୟ ଜଳ ରୋଗକ୍ଷୟ କରେ ବୋଲି ବିଶ୍ବାସ ରହିଛି।
ତପ୍ତପାଣିକୁ ସ୍ଥାନୀୟ ଆଦିବାସୀମାନେ ମା' କନ୍ଧୁଣୀ ଦେବୀଙ୍କ ପୀଠ ଭାବେ ପୂଜାର୍ଚ୍ଚନା କରିଥାନ୍ତି ।
ପ୍ରତି ସୋମବାର ଓ ସଂକ୍ରାନ୍ତି ତିଥିରେ ଶ୍ରଦ୍ଧାଳୁମାନେ ଉଷ୍ଣ ପ୍ରସବଣରୁ ଦଉଡି କିମ୍ବା ଅଙ୍କୁଶ ସାହାଯ୍ୟରେ ପୂର୍ବରୁ ଭକ୍ତମାନେ ଦେବୀଙ୍କୁ ଅର୍ପଣ କରିଥିବା ଗୁଆ ଖୋଜନ୍ତି ।
ଲୋକବିଶ୍ୱାସ ଅଛି ଯେ, ଏହି ଗୁଆ ଯାହାକୁ ମିଳେ, ତାର ଦୀର୍ଘଦିନର ମାନସିକ ପୂରଣ ହୁଏ।
ତପ୍ତପାଣିର ଉଷ୍ଣ ଜଳରେ ସଲଫର ଓ ଅନ୍ୟ ରସାୟନିକ ଖଣିଜଦ୍ରବ୍ୟ ଭରି ରହିଥିବାରୁ ଏହାର ଔଷଧିୟ ଗୁଣ ଅଧିକ ବୋଲି କୁହାଯାଏ।
ବ୍ରହ୍ମପୁର ଠାରୁ ପ୍ରାୟ ୯୩ କିଲୋମିଟର ଦୂରରେ ଥିବା ବୁଗୁଡ଼ା ନିକଟ ବୁଦ୍ଧଖୋଲ ଏକ ସୁରମ୍ୟ ପର୍ଯ୍ୟଟନସ୍ଥଳୀ ।
ପ୍ରାକୃତିକ ସୌନ୍ଦର୍ଯ୍ୟ ବେଷ୍ଟିତ ଏହି ସ୍ଥାନରେ ଏକ ପର୍ବତର ଶିଖରରେ ପାଞ୍ଚଟି ମନ୍ଦିର ରହିଛି, ଯାହା ପଞ୍ଚୁ ମହାଦେବ ମନ୍ଦିର ନାମରେ ପରିଚିତ।
ପର୍ବତର ଉପରି ଭାଗରୁ ବହି ଆସୁଥିବା ଚିରସ୍ରୋତା ନିର୍ଝରିଣୀ ଏକ ପ୍ରାକୃତିକ ଜଳପ୍ରପାତ ସୃଷ୍ଟି କରିଛି।
ଶିବରାତ୍ରି ଓ କାର୍ତ୍ତିକ ପୂର୍ଣ୍ଣିମାରେ ବିଭିନ୍ନ ସ୍ଥାନରୁ ଶ୍ରଦ୍ଧାଳୁମାନେ ଏଠାରେ ପୂଜାର୍ଚ୍ଚନା କରିବାକୁ ଆସିଥାନ୍ତି ।
ବ୍ରହ୍ମପୁର ସହରରୁ ୧୫ କିଲୋମିଟର ଦୂରରେ ମହୁରିକାଳୁଆ ଶକ୍ତି ପୀଠ ରହିଛି, ଯେଉଁଠାରେ ରକ୍ତସିନ୍ଦୁରମଣ୍ଡିତା ମୟୂରପୁଚ୍ଛରେ ମା କାଳୀ ବିରାଜିତ ହୋଇଛନ୍ତି।
ଏହି ପ୍ରାକୃତିକ ପର୍ଯ୍ୟଟନସ୍ଥଳ ପର୍ବତ ମଧ୍ୟରେ ବେଷ୍ଟିତ ହୋଇଥିବାରୁ ବିଭିନ୍ନ ସ୍ଥାନରୁ ବହୁ ପର୍ଯ୍ୟଟନଙ୍କୁ ଆକର୍ଷିତ କରେ।
ବ୍ରହ୍ମପୁର ସହରକୁ ଯିବା ପାଇଁ ଭୁବନେଶ୍ବରରୁ ୧୬ ନମ୍ବର ଜାତୀୟ ରାଜପଥରେ ୧୫୦ କିଲୋମିଟର ରାସ୍ତା ଅତିକ୍ରମ କଲେ ଛତ୍ରପୁରରେ ପହଞ୍ଚିପାରିବେ।
ଟ୍ରେନରେ ଗଲେ ଛତ୍ରପୁର ଷ୍ଟେସନରୁ ଅନ୍ୟ ସମସ୍ତ ପର୍ଯ୍ୟଟନସ୍ଥଳୀ ପରିଭ୍ରମଣ କରିପାରିବେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
